b'\n_START_ARTICLE_\nJi\xc5\x99\xc3\xad Wolker\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je i odrastao u imu\xc4\x87noj gra\xc4\x91anskoj obitelji u \xc4\x8de\xc5\xa1kom gradu Prost\xc4\x9bjovu, nakon gimnazije koju je poha\xc4\x91ao u rodnom gradu, krenuo je 1919. na studij prava u Prag. Tu se je zbli\xc5\xbeio sa mladim \xc4\x8de\xc5\xa1kim pjesnicima lijeve orijentacije; A.M. P\xc3\xad\xc5\xa1om, Milo\xc5\xa1em Jirkom, Franti\xc5\xa1ekom N\xc4\x9bmecom, Zden\xc4\x9bkom Kalistom i Josefom Sukom. 1921. objavio je svoju prvu zbirku poezije Host do domu (Gost u ku\xc4\x87i). U svojim pjesmama on promatra svijet o\xc4\x8dima nevina djeteta, a stil mu je jednostavan i nepretenciozan. Nakon toga njegovu pjesmu Svaty Kope\xc4\x8dek objavljuje ugledni \xc4\x8dasopis \xc4\x8cerven (Lipanj) i to Wolkeru donosi priznanje da mu rad vrijedi. Wolker, za razliku od pjesnika iz tada\xc5\xa1nje suvremene \xc4\x8de\xc5\xa1ke avangardne, ima jasnu viziju svijeta kojem te\xc5\xbei, a on se temeljio na socijalisti\xc4\x8dkoj ideologiji. Ta njegova pozicija ubrzo od njega stvara zvijezdu cijele generacije \xc4\x8de\xc5\xa1kih pjesnika. Bio je \xc4\x8dlan - Liter\xc3\xa1rne skupine (Knji\xc5\xbeevne grupa) iz Brna, ali se od njih udaljio u rujnu 1922. nakon \xc5\xa1to su oni objavili svoj manifest, koji se njemu \xc4\x8dinio utopijski. Bio je i \xc4\x8dlan kluba umjetnika oko \xc4\x8de\xc5\xa1kog avangardnog umjetnika Dev\xc4\x9btsila, ali je napustio i tu grupu zbog njihove prili\xc4\x8dno apoliti\xc4\x8dne poezije. Nakon toga Wolker se isku\xc5\xa1ava u pisanju drame i proze. Objavio je zbirku proznih tekstova pod naslovom Tri hry (Tri komada)._NEWLINE_U travnju 1923. otkriveno je da boluje od tuberkuloze, neuspje\xc5\xa1no se lije\xc4\x8dio u sanatoriju Visokim Tatrama. U studenom 1923. pi\xc5\xa1e svoj vlastiti epitaf, po\xc4\x8detkom sije\xc4\x8dnja 1924. umire u dobi od svega 24 godine._NEWLINE_U svim svojim djelima jako je isticao svoje komunisti\xc4\x8dko uvjerenje, a sebe je dr\xc5\xbeao za pjesnika proletarijata i svih obespravljenih. Pjevao je i pisao o nevoljama sirotinje, o sumornoj stvarnosti kapitalisti\xc4\x8dkog velegrada, o napu\xc5\xa1tenoj siro\xc4\x8dadi, prolje\xc4\x87u, moru koje se igra sa svih pet kontinenata. Dao je biljeg pjesni\xc4\x8dkoj generaciji koja se po njemu zove "volkerovska", rodona\xc4\x8delnik je poetskog pravca (koji je danas pao u zaborav) a zvao se "proleterska poezija". Tvorac je divnih socijalnih balada (Balada o nero\xc4\x91enom djetetu, Balada o lo\xc5\xbea\xc4\x8devim o\xc4\x8dima), zaokupljen vizijom revolucije, bio je pjesnik sanjara, vizionara, svih mladih i poletnih._NEWLINE_Wolker je pjevao i o na\xc5\xa1em moru (kojeg nije vidio) i zanimao se za ju\xc5\xbenoslavenske prilike i knji\xc5\xbeevnost, tako je prevodio slovenske knji\xc5\xbeevnike; Cankara, Gradnika i Kettea.'